Televisie (TV) is 'n telekommunikasiestelsel vir uitsaai en ontvangs van bewegende prente in monochroom (swart-en-wit), of in kleur, en klank oor 'n afstand oor te dra. Die term kan verwys na 'n televisiestel, 'n televisieprogram of die medium van televisie-transmissie. Televisie is 'n massamedium vir advertensies, vermaak en nuus. Televisie het in die laat 1920's in eksperimentele vorme beskikbaar geword, maar dit sou nog 'n paar jaar duur voordat die nuwe tegnologie aan verbruikers bemark sou word. Na die Tweede Wêreldoorlog het 'n verbeterde vorm van swart-en-wit TV-uitsendings in die Verenigde State en Brittanje gewild geword en televisiestelle het alledaags geword in huise, ondernemings en instellings. Gedurende die 1950's was televisie die primêre medium om die openbare mening te beïnvloed. In die middel van die 1960's is kleuruitsendings in die VSA en die meeste ander ontwikkelde lande bekendgestel. Die beskikbaarheid van verskeie soorte argiewe, soos Betamax- en VHS-videobande, hoëkapasiteit-hardeskywe, DVD's, geheuestokkies, hoëdefinisie- Blu-ray-skywe en digitale video-opnemers het kykers in staat gestel om vooraf-opgeneemde materiaal soos films tuis te kyk, na gelang van hul eie tydskedule.